projecte-aina/catalan_government_crawling huggingface dataset:
En la resta de Consells Reguladors, excepte Alella, no han calgut eleccions ja que només s'ha presentat una candidatura
Avui és jornada electoral a la DO Montsant i DO Terra Alta.
De les 10 a les 17 hores, a les seus dels Consells Reguladors, es voten els òrgans de govern d'aquests Consells Reguladors, ja que s'han presentat diferents candidatures pels següents cens:
Cens B (viticultors no adscrits): Unió de Pagesos, Pevita viticultors
Cens D (cellers embotelladors): Federació de Cooperatives Agràries de Catalunya i Pevita cellers
Cens A (viticultors adscrits a cooperatives): Associació Vinícola Catalana i Unió de Pagesos
Cens B (viticultors no adscrits): Associació Vinícola Catalana i Unió de Pagesos
Cens D (cellers embotelladors): Associació Vinícola Catalana i Unió de Pagesos
A la resta de Denominacions d'Origen, excepte Alella, s'ha consensuat una candidatura i no han calgut eleccions.
Així doncs, aquests darrers dies ja s'han presentat els presidents d'aquests Consells Reguladors.
A la DO Alella, es reiniciarà el procés electoral abans d'acabar aquest any.
Els CRDO garanteixen l'origen geogràfic i la qualitat d'un vi, segons les varietats i les pràctiques enològiques i d'envelliment establertes prèviament en els seus reglaments.
Per poder emparar un vi amb el nom de la Denominació d'Origen, cal que hagi passat per estrictes controls analítics i de tast per part d'experts que en garanteixen la qualitat.
Alguns dels hotels participants han dissenyat menús especials per a allargar el tast amb la degustació d'un sopar exclusiu
El Departament d'Agricultura, Ramaderia, Pesca i Alimentació de la Generalitat de Catalunya, a través de l' Institut Català de la Vinya i el Vi (INCAVI), juntament amb el Gremi d'Hotels de Barcelona (GHB) han organitzat, per cinquè any consecutiu, Hotels amb DO, un esdeveniment que tindrà lloc del 12 al 18 de setembre, amb la participació de 26 hotels de Barcelona, i que oferirà tastos de vins amb Denominació d'Origen (DO) catalana en els espais més emblemàtics dels establiments.
Així, cal destacar la col·laboració de les Denominacions d'Origen vitivinícoles catalanes, de l'Institut del Cava, Pimecava, l'Associació Vinícola Catalana, Premis Vinari, Guia de Vins de Catalunya, Guia Vinun Nature, i Riedel, en aquesta acció, que té com a objectiu divulgar el vi de les denominacions d'origen catalanes en els espais singulars que ofereixen els establiments hotelers de Barcelona i acostar-los a tots els ciutadans.
Enguany s'impartirà 52 sessions diferents i molt variades on, per només 15 euros, es podrà descobrir els principis bàsics i alguns consells pràctics del món del vi.
Cada tast constarà de 6 grans vins, envoltats de l'ambient exclusiu que ofereixen els diferents espais.
Els participants podran triar entre els tastos centrats en una denominació d'origen concreta, sessions especialitzades en els vins guardonats amb els premis Vinari 2015, tastos de caves gran reserva, cursos enfocats als vins i caves que formen part de La guia de Vins de Catalunya o les sessions on descobrir la copa adequada per a cada vi amb Riedel Experience.
En aquesta edició s'incorpora una sessió amb maridatge gastronòmic amb la col·laboració de l'Institut del Cava i les Xocolates Amatller i un tast de vins ecològics i biodinàmics elaborat per la Guia Vinum Nature.
Totes les sessions estaran impartides pels professionals de l'Escola Superior d'Hostaleria de Barcelona (ESHOB) i de l'INCAVI.
I a més dels tallers, alguns dels hotels han preparat menús gastronòmics especials que oferiran als participants després de cada tast.
De fet, a l'hora de comprar les entrades es pot adquirir l'experiència completa que inclou el tast de vi i el sopar a l'establiment.
Així mateix, totes les persones que adquireixin un tast seran obsequiades amb una invitació per a la 36a Mostra de Vins i Caves de Catalunya, que tindrà lloc del 22 a 25 de setembre, al passeig Lluís Companys de Barcelona.
Les places són limitades i cal formalitzar la reserva a través del portal i agenda d'oci, impulsat pel Gremi d'Hotels de Barcelona, www.mesqhotels.cat, on també es pot trobar tota la informació dels espais, les diferents sessions i les DO participants, així com els menús especials dels hotels.
Les caves Llopart han aconseguit el premi de la Luxury Travel Guide com a millor Experiència Enoturística de l'any 2017
La Luxury Travel Guide és una prestigosa guia que té la seva seu a Gran Bretanya i nomina cada any una sèrie d'establiments, empreses turístiques i experiències úniques dins el món del turisme de luxe.
Aquestes nominacions es basen en la recerca que porta a terme el seu equip d'experts per tot el planeta i també en els comentaris i votacions dels seus més de 500.000 subscriptors.
El passat 2 de desembre es va celebrar la reunió del jurat d'aquests premis, que va tenir la difícil tasca d'escollir un guanyador de cada categoria d'entre els molts nominats.
Hi ha diferents categories de premis segons es tracti d'hotels, companyies aèries, tour operadors, empreses d'activitats turístiques i també cellers internacionals que ofereixen experiències en el món de l'enoturisme.
Durant el 2017 les caves Llopart formaran part d'aquesta guia que distrubuirà més de 250.000 exemplars en hotels de luxe internacionals, companyies de creuers i aeroports de tot el món.
La família Llopart s'ha mostrat molt estusiasmada amb el premi i creu que és un gran reconeixement a la seva aposta ferma per les activitats enoturístiques organitzades a la seva Heretat de Subirats.
Durant el 2016, tant les seves vinyes de muntanya com les seves caves i la seva masia familiar del segle XIV han estat visitades per moltes persones vingudes d'arreu del món i, sobretot, per molts experts i professionals del món del turisme d'alta qualitat.
El projecte enoturístic de Llopart està completament alineat amb la filosofia de la casa, apostant per volums baixos de producció i amb una cura màxima de l'elaboració i la qualitat de tots i cadascun dels seus caves i vins.
La DO Terra Alta s'endú 17 medalles al Concurs Internacional de les Garnatxes del Món
Dissabte 11 de febrer al vespre, es van lliurar a Sardenya els premis del concurs internacional Grenaches du Monde.
El concurs, promogut pel Conseil Interprofessionnel des Vins du Roussillon, premia els millors vins elaborats amb la varietat garnatxa i amb denominacions d'origen d'arreu del món.
El Concurs Garnatxes del Món es va crear fa quatre anys al Rosselló.
Des de llavors, aquest concurs vinícola internacional que aplega més d'un centenar de professionals de 15 nacionalitats i en què participen 684 vins de diferents països ha celebrat quatre edicions: dues a Perpinyà, una a l'Aragó i la d'enguany a Sardenya.
En el decurs de l'acte, celebrat a l'Alguer amb la participació de diferents autoritats sardes, la consellera d'Agricultura Meritxell Serret ha subratllat que "les garnatxes són un patrimoni vitivinícola comú a l'arc mediterrani" i ha reivindicat que esdeveniments com aquest "han de servir per promocionar internacionalment la garnatxa produïda a la Mediterrània i projectar les singularitats dels territoris i les cultures que hi ha al darrere".
Enguany, els vins de la DO Terra Alta han aconseguit 17 medalles en totes les categories (11 ors, 3 plates i 3 bronzes), amb la qual cosa han esdevingut la Denominació d'Origen Catalana més reconeguda al concurs.
Equinox Dolç Garnatxa Blanca, Celler de Batea (dolç)
La Terrenal 2014, Edetària (blanc)
Selecció 2014, d'Altavins Viticultors (blanc)
Somdinou Mistela Blanca, solera, Celler Cooperatiu de Gandesa
Somdinou Vi Ranci, solera, Celler Cooperatiu de Gandesa
Hereus Caterra 2016, Agrícola i Secció de Crèdit Terra Alta (blanc)
La Serra 2014, Herència Altès (blanc)
La Denominació d'Origen Terra Alta, que concentra un altíssim percentatge de garnatxa, concretament el 33% de tota la garnatxa que es produeix al món, serà l'any 2018 la seu del concurs internacional Grenaches du Monde.
Una oportunitat que permetrà mostrar internacionalment l'entorn i el paisatge mediterranis on s'elaboren uns vins distingits per la seva força i caràcter.
A més, suposarà un important increment en la notorietat de la marca col·lectiva i dels vins amb garnatxa produïts a Catalunya.
La consellera d'Agricultura ha recollit, a Sardenya, el relleu del Concurs Garnatxes del Món, que l'any que ve se celebrarà a la Terra Alta.
Disponible en català, espanyol, anglès i alemany.
El Consell Regulador de la DOQ Priorat ha editat la Guia d'Activitats Culturals 2017, que inclou tots els tastos i mostres populars a l'entorn del vi que s'organitzen durant l'any 2017 a les viles de la Denominació d'Origen Qualificada Priorat (Bellmunt del Priorat, Gratallops, El Lloar, La Morera de Montsant, Poboleda, Porrera, Torroja del Priorat, La Vilella Alta i la Vilella Baixa).
La guia s'ha confeccionat a partir de la comunicació establerta entre els ajuntaments, els col·lectius socials i empresarials i el Consell Regulador de la DOQ Priorat.
La guia informa de totes les activitats enoturístiques, entre elles altres cites culturals no relacionades amb el món del vi, com ara les festes majors dels pobles de la DOQ Priorat i es pot baixar en format PDF a la web de la DOQ Priorat
El Govern català ha acordat en Consell Executiu distingir amb la Creu de Sant Jordi 2017, un dels màxims reconeixements que atorga la Generalitat de Catalunya, a Caves Llopart.
A més, aquest any es commemora el 130 aniversari de la seva fundació.
Les Caves Llopart van rebre la Creu de Sant Jordi en un acte dimecres passat al vespre al Palau de la Generalitat de la mà del president Carles Puigdemont.
Aquest premi distingeix a persones i entitats que acrediten una trajectòria que les fa mereixedores del respecte per part de la societat catalana i que treballen amb una projecció comunitària, serveixen a un objectiu que acaba estenent-se al conjunt de la societat.
Les caves Llopart representen la primera empresa vitivinícola a ser reconeguda amb aquest premi, en el que la família considera un reconeixement "extens a la bona tasca duta a terme pel sector del vi català".
Amb aquest guardó, les emblemàtiques caves reben la distinció a la seva trajectòria centenària dins d'un dels sectors claus de l'economia catalana com és el dels vins i caves.
Des de la Generalitat han volgut destacar el treball dut a terme per la família per a situar-se en un lloc privilegiat del sector i per la seva voluntat d'innovació constant, la qualitat i el rigor dels seus mètodes de viticultura i el respecte a la natura.
Aquest any, Llopart celebra el 130è aniversari de l'elaboració de les primeres ampolles de cava.
Va ser al 1887 al celler de la masia de Can Llopart de Subirats on el besavi de Pere Llopart va elaborar les primeres ampolles d'aquell vi escumós.
El primer documentat datat de què la família disposa és un pergamí escrit en llatí i signat al Castell de Subirats el 1385.
En ell es menciona a Bernardus Leopardi, o Bernat Llopart, qui rep en herència la finca de Can Llopart de Subirats i la masia familiar.
La família s'ha dedicat al cultiu de les seves vinyes de muntanya des d'aleshores, durant 25 generacions, i es troba actualment en la cinquena generació d'elaboradors de cava.
El seu respecte per la natura i els métodes d'elaboració rigorosos són el segell de qualitat dels seus vins i caves, tots ells Reserva i Gran Reserva i de producció limitada.
68 cellers de les 12 denominacions d'origen reconegudes al nostre país participaran en la 37a edició de la Mostra, que tindrà lloc a Barcelona, del 27 al 29 d'octubre de 2017
La 37a edició d'aquesta fira popular s'instal·la, un any més, al Passeig de Lluís Companys, de Barcelona (Arc de Triomf).
Els propers dies 27 a 29 d'octubre, al Passeig Lluís Companys de Barcelona, es podran descobrir els vins i caves catalans de 68 cellers de les 12 denominacions d'origen del vi català, que participen en la Mostra que organitza el Departament d'Agricultura, Ramaderia, Pesca i Alimentació, a través de l'Institut Català de la Vinya i el Vi (INCAVI) i la Promotora d'Exportacions Agroalimentàries (PRODECA).
A més de l'itinerari lliure de degustacions de vins oferts pels diferents cellers, els assistents podran aprendre i aprofundir en la cultura del vi gràcies al programa de presentacions i tasts guiats que tindran lloc a les dues sales de tast habilitades a la Mostra.
Per altra banda, la renovació aquest any de l'acord entre l'organització de la Mostra i Enomatic, permet que els vins es puguin adquirir a l'espai selecció de la Mostra.
Els 68 vins icona dels cellers participants a la Mostra tenen un lloc reservat a l'Espai Selecció, una zona on tastar i gaudir de grans vins en un entorn propici a la descoberta dels matisos.
L'Espai Selecció manté l'accés diferenciat, per a preservar l'ambientació adequada que requereixen aquests vins singulars.
Cellers participants a la Mostra de Vins i Caves de Catalunya:
Horaris i Preus de la Mostra de Vins i Caves de Catalunya
La Denominació d'Origen Montsant treballa els principals mercats exteriors on es comercialitza el seu vi català amb l'objectiu de consolidar la seva imatge de marca més enllà de les nostres fronteres
Aquest mes de novembre, la DO Montsant viatjarà fins a Suïssa i la Xina per organitzar una sèrie de tastos professionals dirigits a estudiants, sommeliers i periodistes dels dos països.
El proper dilluns dia 13 arrencaran els tastos a Suïssa.
Es tracta d'una acció conjunta de la DO Montsant i l'ICEX Suïssa que s'emmarca en un pla de promoció de dos anys de durada, i que té com a objectiu potenciar la imatge i la qualitat de la DO Montsant en els programes d'educació de la Swiss Hotel Management Schools.
Al llarg de 10 dies es portaran a terme 7 tastos de zonificació a diferents escoles d'hostaleria repartides per tot el país (Lucerna, Thun, Chur, Zurich, Glion, Ginebra i Bluche), i a cada tast podran assistir-hi entre 40 i 60 alumnes.
Els tastos seran dirigits pel periodista, tastador i consultor David Schwarzwälder, un expert en els mercats internacionals i col·laborador habitual de l'ICEX.
Pel que fa a la Xina, la data escollida ha estat el 25 de novembre.
Aquell dia, 25 sommeliers, professionals i periodistes participaran, a l'hotel W Shanghai – The Bund, d'un tast que constarà de dues parts: un tast de tipificació de garnatxes i carinyenes, i un tast de zonificació amb mostres de les microvinificacions que s'estan portant a terme al Centre Tecnològic del Vi (VITEC).
Aquest tast permetrà provar garnatxes i carinyenes de les diferents zones de la DO Montsant per tal de donar a conèixer tota la seva potencialitat.
Seguint amb aquesta mateixa línia de treball dels mercats exteriors, Andrew Jefford, periodista de la prestigiosa publicació internacional Decanter, va visitar la setmana passada la DO Montsant.
En Jefford va poder conèixer de primera mà els vins de la DO, així com el seu paisatge i les seves singularitats.
Al llarg del matí es van organitzar diferents tastos de zonificació sobre el terreny, permetent així que el periodista tastés els vins elaborats a les zones que trepitjava en cada moment.
Al llarg de la tarda va poder tastar també un bon grapat de vins blancs i negres de la DO Montsant, tot compartint opinions amb alguns dels productors de la DO.
Un sopar institucional amb els membres del Consell Regulador va posar punt final a una visita que s'emmarca dins les diferents missions inverses que la DO Montsant ve portant a terme al llarg dels dos darrers anys amb l'objectiu final de donar a conèixer la riquesa vitivinícola de la denominació d'origen i l'ampli ventall de matisos que provenen de les varietats autòctones i de la diversitat de microclimes i sòls presents al territori.
La Festa del vi novell 2017 es celebrarà el 18 de novembre als jardins del Palau Robert de Barcelona i estarà oberta a tot tipus de públic
Un grup de cellers catalans sensibles a la tradició del vi novell ha aconseguit el suport i la complicitat de l'Institut Català de la Vinya i el Vi (INCAVI) per promocionar els vins amb denominació d'origen que s'elaboren i comercialitzen fent ús del terme tradicional "novell".
La iniciativa, sorgida a primers d'any, va ser molt ben rebuda a l'INCAVI i es va fer extensiva a tots els cellers catalans.
Finalment, vuit cellers han unit esforços per tirar endavant el projecte.
Durant la gènesi del projecte els cellers participants han assolit consens per concretar uns mínims en la qualitat i la presentació dels vins, destacar la temporalitat del seu consum i actualitzar el relat de la tradició catalana del novell.
Conseqüentment, només han tingut opció de participar en el projecte els cellers que entenen el vi novell com una elaboració i presentació específiques i de producció limitada, per atendre un consum de temporada.
També s'ha redactat el "Decàleg del vi novell", compendi que proposa deu punts essencials per atansar-se al vi novell i divulgar-lo.
El fil conductor de tot el projecte ha estat l'organització d'una festa popular per presentar el vi novell 2017 a la ciutat de Barcelona.
Es celebrarà el dissabte 18 de novembre, de les 11 a les 20 hores, als jardins del Palau Robert.
Allí els cellers participants oferiran la degustació de tots els seus vins novells 2017 i n'explicaran les característiques.
L' entrada serà lliure i el preu de la degustació d'1 €.
Tant la festa com la campanya de promoció comptaran amb la periodista E mpar Moliner com a ambaixadora del vi novell 2017.
Moliner s'ha mostrat encantada de col·laborar amb la iniciativa i s'encarregarà de presentar la festa durant l' acte inaugural que tindrà lloc a les 12:00 hores del mateix dissabte.
Aquest projecte col·lectiu neix amb vocació de consolidar la tradició del vi novell català millorant la qualitat i la diversitat de l'oferta i estimulant la demanda.
També s'han editat cartells amb la gràfica de la campanya per als establiments que vulguin anunciar la venda i/o degustació de vi novell 2017 dels cellers participants.
Carles Andreu Trepat novell 2017 negre, DO Conca de Barberà
CELLER COOPERATIU ESPOLLA (Espolla, Alt Empordà)
PORTELL VINS I CAVES (Sarral, Conca de Barberà)
Novell de Bot garnatxa 2017 negre, DO Terra Alta
VINS PETXINA (Sarral, Conca de Barberà)
Es pot seguir la campanya a través de:
El concurs, que premia els millors vins catalans, supera per primera vegada els 900 vins participants i arriba als 250 cellers
L'Institut Català de la Vinya i el Vi (INCAVI) acull durant tota la setmana els tastos de la sisena edició des Premis Vinari dels vins catalans, que aquest ha superat per primera vegada la xifra de 900 vins participants i ha arribat als 250 cellers catalans.
Es tracta de quatre tasts preliminars a cegues en què el jurat només sap l'anyada i la categoria dels vins i els avalua en funció de l'aspecte visual, olfactiu i gustatiu.
El jurat està format per enòlegs, sommeliers i periodistes, i hi participen varis tastadors del Panel de Tast Oficial de Vins de l'INCAVI.
La primera sessió es va fer dilluns coincidint amb la presentació dels premis i la resta de tastos es faran avui dimecres 23, dijous 24 i divendres 25 de maig, on una seixantena d'experts del món del vi decidirà quins són els millors vins catalans de l'any en una primera fase.
El Celler de Rubí repetirà com a seu del tast final -on s'avaluaran de nou els vins més ben puntuats en la primera fase- i la gala de lliurament dels Premis es farà de nou a l'Auditori de Vilafranca el vespre del divendres 5 d'octubre, on s'anunciaran els millors classificats en 12 categories de vins blancs, negres, rosats, escumosos i dolços.
D'altra banda, es lliurarà el Premi Nissan al Millor projecte ecològic, el Premi al millor vi escumós, el Premi AGBAR a la millor etiqueta i el Gran Vinari d'Or en reconeixement al vi més ben valorat de totes les categories.
El treball de l'agència de comunicació Dockset de Reus ha estat seleccionat pel jurat del concurs que es va convocar per redissenyar el logotip de la DO Tarragona
El treball presentat per l'agència de comunicació Dockset de Reus [URL] ha estat el guanyador del concurs per escollir la nova imatge gràfica de la DO Tarragona que ha de substituir l'actual, amb la qual la DO Tarragona ha identificat els seus vins en la darrera dècada.
La proposta presentada per Dockset ha estat seleccionada per un jurat integrat per representants de la DO Tarragona i professionals del disseny gràfic entre la trentena de propostes procedents d'arreu de Catalunya que es van presentar a la convocatòria.
La nova imatge gràfica de la DO Tarragona manté l'àmfora romana que ja formava part de l'anterior logotip, però amb uns canvis substancials, ja que integra les ones del Mediterrani a la seva part central, un altra dels elements que s'havien demanat en el briefing.
El colors i el degradat del nou logotip també ens apropen directament a les tonalitats dels vi.
Des dels seus inicis, la DO Tarragona ha utilitzat l'àmfora romana que es feia servir fa 2000 anys per transportar el vi que s'elaborava a la zona de la Tarraconensis.
Per aquest motiu, el Consell Regulador ha volgut conservar i mantenir aquest llegat mil·lenari i impulsar-lo cap al futur amb un nou i més modern disseny.
El dissenyador Pol Sarobé, de l'agència de comunicació Dockset, un cop coneguda la decisió del jurat, ha manifestat la seva satisfacció per la tria i ha afegit que "des de l'estudi vam treballar en una nova marca que fos més sintètica i representativa de la DO Tarragona, representant la
mediterraneïtat i la història en un únic element.
Com a resultat mantenim l'àmfora, ara més estilitzada, amb unes ones que evoquen el nostre mar.
La tipografia de la part denominativa (Tarragona) ens aporta solatge i història, ja que utilitzem una font amb serifa que s'ha personalitzat a l'estudi.
Els colors, vinosos i càlids es fonen en un degradat.
Un punt important és el que la nova marca es pot articular i aplicar en qualsevol format, mantenint la seva essència".
El premi al guanyador del concurs, 500 euros, es lliurarà formalment en un acte que tindrà lloc el proper dia 7 de juny al Port de Tarragona en el qual també es faran públics els premis del Concurs de Vins Embotellats de la DO Tarragona.
A partir d'ara, la nova imatge gràfica s'aplicarà a les ampolles de vi de la DO Tarragona i també a tota la comunicació que realitzi, començant per les xarxes socials i la nova pàgina web que ben aviat entrarà en funcionament.
De fet, la propera edició de la Fira del Vi de la DO Tarragona que tindrà lloc els dies 15, 16 i 17 de juny a Tarragona serà la presentació en societat de la nova imatge gràfica de la DO Tarragona.